b'\n_START_ARTICLE_\nValdemaras Rup\xc5\xa1ys\n_START_PARAGRAPH_\nValdemaras Rup\xc5\xa1ys (gim. \xc5\xa0iauli\xc5\xb3 r. 1967 m. gegu\xc5\xbe\xc4\x97s 2 d.) - generolas majoras, Lietuvos kariuomen\xc4\x97s vadas (nuo 2019).\n_START_SECTION_\nBiografija\n_START_PARAGRAPH_\nValdemaras Rup\xc5\xa1ys yra baig\xc4\x99s Lietuvos karo akademij\xc4\x85, Baltijos gynybos koled\xc5\xbe\xc4\x85 (Estijoje), JAV sausumos karo koled\xc5\xbe\xc4\x85._NEWLINE_Karininko priesaik\xc4\x85 tarnauti Lietuvos valstybei dav\xc4\x97 1990 m. lapkri\xc4\x8dio 11 d. prad\xc4\x97j\xc4\x99s tarnyb\xc4\x85 kra\xc5\xa1to apsaugos sistemoje. Nuo 1992 m. tarnavo Lauko kariuomen\xc4\x97s brigados \xc5\xa0iauli\xc5\xb3 motodesantinio b\xc5\xabrio, po to kuopos vadu. 1996 metais paauk\xc5\xa1tintas ir paskirtas \xc5\xa0iauli\xc5\xb3 Kauno kunigaik\xc5\xa1\xc4\x8dio Vaidoto motorizuoto p\xc4\x97stinink\xc5\xb3 bataliono \xc5\xa1tabo vir\xc5\xa1ininku-bataliono vado pavaduotoju, v\xc4\x97liau bataliono S3 vir\xc5\xa1ininku. Lietuvos kariuomen\xc4\x97je \xc4\xafk\xc5\xabrus antr\xc4\x85j\xc4\x85 motorizuot\xc5\xb3j\xc5\xb3 p\xc4\x97stinink\xc5\xb3 brigad\xc4\x85 \xe2\x80\x9e\xc5\xbdemaitija\xe2\x80\x9c, 2001 m. majoras V. Rup\xc5\xa1ys \xc4\x97jo Lietuvos Did\xc5\xbeiojo Kunigaik\xc5\xa1\xc4\x8dio K\xc4\x99stu\xc4\x8dio motorizuoto p\xc4\x97stinink\xc5\xb3 bataliono vado pavaduotojo-\xc5\xa1tabo vir\xc5\xa1ininko pareigas, o netrukus buvo paskirtas Lietuvos did\xc5\xbeiojo kunigaik\xc5\xa1\xc4\x8dio K\xc4\x99stu\xc4\x8dio motorizuoto p\xc4\x97stinink\xc5\xb3 bataliono vadu. \xc5\xa0iose pareigose tarnavo iki 2005 m. 2006 m. pulkininkas leitenantas V. Rup\xc5\xa1ys paskirtas tarnauti Generolo Jono \xc5\xbdemai\xc4\x8dio Lietuvos karo akademijoje. 2008 m. lapkri\xc4\x8dio 24 d. buvo rotuotas \xc4\xaf Kra\xc5\xa1to apsaugos ministerijos Personalo ir socialin\xc4\x97s saugos departament\xc4\x85. 2011 m. V. Rup\xc5\xa1iui suteiktas pulkininko laipsnis ir paskirta vadovauti Mechanizuotajai p\xc4\x97stinink\xc5\xb3 brigadai \xe2\x80\x9eGele\xc5\xbeinis Vilkas\xe2\x80\x9c. 2013 m. rugpj\xc5\xab\xc4\x8dio 1 d. paskirtas \xc4\xaf Kra\xc5\xa1to apsaugos ministerijos Personalo departamento direktoriaus pareigas. U\xc5\xbe met\xc5\xb3, 2014 m. rugs\xc4\x97jo 1 d. paskirtas Lietuvos kariuomen\xc4\x97s vado generolo leitenanto Jono Vytauto \xc5\xbduko pad\xc4\x97j\xc4\x97ju. _NEWLINE_2016 m. plk. V. Rup\xc5\xa1ys paskiriamas eiti Sausumos paj\xc4\x97g\xc5\xb3 vado pareigas, Lietuvos Respublikos Prezident\xc4\x97s dekretu suteikiamas brigados generolo laipsnis. 2018 m. lapkrit\xc4\xaf minint Lietuvos kariuomen\xc4\x97s atk\xc5\xabrimo 100-met\xc4\xaf V. Rup\xc5\xa1iui suteiktas generolo majoro laipsnis._NEWLINE_2019 m. liepos m\xc4\x97n. paskirtas Lietuvos kariuomen\xc4\x97s vadu.'